OpenLLM-France/wikimedia huggingface dataset:
# Aulus Persi Flac

Aulus Persi Flac (llatí: Aulus Persius Flaccus) (Volterra, 4 de desembre de 34 - Roma, 24 de novembre de 62) va ser un dels més grans satírics romans, més jove que Gai Lucili i Horaci i més gran que Juvenal. La data del seu naixement i mort apareix a la crònica d'Eusebi i el seu coneixement personal resulta d'una antiga biografia generalment incorporada a les seves obres (la més antiga anomenada Vita Auli Persii Flacci de Commentario Probi Valerii sublata), que podria ser obra de Marc Valeri Probe (meitat del segle I) o algun altre.
El seu pare, Flac, membre d'una adinerada família de l'orde eqüestre, va morir sis anys després del naixement del fill; la mare, Fúlvia Sisènnia es va casar llavors amb un romà de nom Fusius i uns anys després va quedar altre cop vídua. per aquest segon matrimoni, Persi va tenir l'oportunitat de passar llargues temporades, fins i tot ja de gran, a les costes de Ligúria.
Fins als 12 anys (fins al 46), el noi va restar a Volterra i llavors, amb la seva mare, que segurament havia tornat a enviudar, se'n va anar a estudiar a Roma, on va tenir com a mestre de gramàtica al famós Remmi Palemó, professor també de Quintilià, i de retòrica a Virgini Flavus. Quan s'acostava a l'edat adulta va fer amistat i es va convertir en deixeble de l'estoic Luci Anneu Cornut que li va produir forta impressió. Va ser amic també de diversos personatges com Lucà, a qui va conèixer a l'escola de Cornut, Cesi Bas, Sèneca, amb qui no va congeniar, i altres i especialment amb Publi Trasea, casat amb la seva parenta Àrria menor. Respectava i admirava a Marc Servili Nonià, orador i historiador lloat per Tàcit. Va morir d'una malaltia d'estómac el 24 de novembre del 62 quan només tenia 28 anys, en una vil·la que posseïa a la via Àpia. En morir va deixar a la seva mare i a la seva germana prop de dos milions de sestercis, el seu patrimoni.
Va deixar escrites sis sàtires curtes formades per 650 línies hexàmetres, i que no va acabar. Sembla que Persi no tenia intenció de publicar-les i que eren destinades a la lectura davant dels seus amics. Ell mateix manifesta que no tenia cap ambició literària i que no buscava els aplaudiments. Cornut les va revisar i corregir (emmendatio) i Cesi Bas les va editar. Persi també va compondre una comèdia, un llibre anomenat ὁδοιπορικά (que es podria traduir com 'de viatge'), que potser tractava d'aventures o de viatges, i alguns versos sobre Àrria major, l'heroica esposa de Cecina Pet.
Les sàtires van obtenir una difusió extraordinària, ja en el moment de ser publicades, aproximadament l'any 63, i una popularitat excepcionalment duradora. Han estat traduïdes al català en una edició de la Fundació Bernat Metge feta de Miquel Dolç (1954).

## Referències

* ↑ «Aulus Persi Flac». Gran Enciclopèdia Catalana. Barcelona: Grup Enciclopèdia Catalana.
* ↑ Dolç, Miquel. "Introducció". A: A. Persi Flac. Sàtires. Barcelona: Fundació Bernat Metge, 1954, p. 7-10
* ↑ Persi Flac, A. Sàtires. Traducció: Miquel Dolç. Barcelona: Fundació Bernat Metge, 1954.

## Enllaços externs

* Obres de Persius a Latin Library (llatí)
# Oposició Sindical Obrera

Oposició Sindical Obrera (OSO) va ser un sindicat clandestí pròxim al Partit Comunista d'Espanya que va tenir la seva major implantació durant el Franquisme a la fi de la dècada de 1950 i principis de la de 1960. Molts dels seus membres van participar en les eleccions sindicals de 1963 amb l'objecte d'infiltrar-se en el sindicat vertical, entre ells Marcelino Camacho, pel que es pot considerar a aquest sindicat un viver de quadres de les primeres Comissions Obreres. Aquesta organització té com únic precedent sindical d'orientació comunista a Espanya la Confederació General de Treballadors Unitària (CGTU), escindida de la Unió General de Treballadors durant la Segona República. En decantar-se el Partit Comunista d'Espanya per Comissions Obreres cau en l'òrbita del Front Revolucionari Antifeixista i Patriota (FRAP). Es dissoldria dintre de l'Associació Obrera Assembleària.
# Day Shift

Day Shift és una pel·lícula de comèdia d'acció de vampirs estatunidenca del 2022 dirigida per J. J. Perry, en el seu debut com a director, amb un guió de Tyler Tice i Shay Hatten, basat en una història del mateix Tice. La pel·lícula és protagonitzada per Jamie Foxx, Dave Franco, Snoop Dogg, Natasha Liu Bordizzo, Meagan Good, Karla Souza, Steve Howey i Scott Adkins. Es va publicar el 12 d'agost de 2022 a Netflix. S'ha subtitulat al català.

## Repartiment

* Jamie Foxx com a Bud Jablonski
* Dave Franco com a Seth
* Snoop Dogg com a Big John Elliott
* Natasha Liu Bordizzo com a Heather
* Meagan Good com a Jocelyn Jablonski
* Karla Souza com a Audrey San Fernando
* Steve Howey com a Mike Nazarian
* Scott Adkins com a Diran Nazarian
* Oliver Masucci com a Klaus
* Eric Lange com Ralph Seeger
* Peter Stormare com a Troia
* Zion Broadnax com a Paige

## Referències

* ↑ «Day Shift». Writers Guild of America West. [Consulta: 4 febrer 2022].
* ↑ N'Duka, Amanda. «Jamie Foxx To EP & Star In Vampire Hunter Movie ‘Day Shift’ For Netflix», 20-10-2020. [Consulta: 21 novembre 2021].
* ↑ Kroll, Justin. «Dave Franco, Natasha Liu Bordizzo, Steve Howey, More Join Jamie Foxx In Netflix's 'Day Shift'», 01-04-2021. [Consulta: 4 maig 2021].
* ↑ N'Duka, Amanda. «‘Day Shift’: Meagan Good, Karla Souza, Snoop Dogg & More Board Netflix Vampire Hunter Movie», 15-04-2021. [Consulta: 21 novembre 2021].
* ↑ «Netflix Announces Summer Slate Including Dates For Jamie Foxx's Day Shift And Kevin Hart's Me Time», 27-04-2022. [Consulta: 27 abril 2022].
* ↑ «Day Shift». Goita què fan, ara!, 2022. [Consulta: 20 desembre 2022].

## Enllaços externs

* Day Shift a Netflix.
# Hronská Breznica

Hronská Breznica és un poble i municipi d'Eslovàquia que es troba a la regió de Banská Bystrica.

## Història

La primera menció escrita de la vila es remunta al 1424.
# Appuleia de auro tholosano

Apuleia de auro tholosano va ser una llei romana establerta a proposta d'Apuleu Saturní, tribú de la plebs l'any 652 de la fundació de Roma (102 aC), quan eren cònsols Gai Mari i Luci Valeri Flac.
Es referia a l'or dels temples de Tolosa, saquejats pel cònsol Quint Servili Cepió el vell, que va entrar a la ciutat més per enriquir-se que per necessitats militars. El seu exèrcit va ser destruït molt poc després i l'expressió Aurum Tolosanum habet ('tenir or tolosà') va significar el càstig diví sobre els béns obtinguts de manera sacrílega.

## Referències

* 1 2 Puente y Franco, Antonio de. Historia de las leyes, plebiscitos y senadoconsultos más notables des de la fundación de Roma hasta Justiniano. Madrid: Imprenta de Vicente de Lalama, 1840, p. 16.
* ↑ Estrabó. Geografia, VI, 13
# Ufentina

La tribu Ufentina va ser una de les 35 tribus romanes amb dret de vot a l'Assemblea Tribal Romana. Aquesta tribu es va crear als voltants de l'any 307 aC cap al final de la Segona Guerra Samnita, quan es va incorporar a la República Romana el territori de la vall del riu Oufens o Ufens, prop de la ciutat de Terracina.

## Referències

* ↑ «http://thedioscuricollection.com/gens_ca.php». [Consulta: 1r octubre 2018].
* ↑ Titus Livi. Ab Urbe Condita, IX, 20, 6
# Universitat Estatal de Moscou

La Universitat Estatal de Moscou (en rus: Московский государственный университет имени М.В. Ломоносова (МГУ)) és la universitat més gran i antiga de l'actual Federació Russa. Fou fundada el 1755. El 1940 la universitat fou reanomenada amb el nom del seu fundador: Mikhaïl Lomonóssov. Des del 1953 ocupa un dels gratacels més emblemàtics de Moscou. L'any 2004 la universitat tenia prop de 4.000 professors, 31.000 estudiants i 7.000 doctorands. En el Rànquing de Xangai de 2021 estava classificada la 97a del mon i la primera de Rússia.

## Història

La universitat es fundà el 25 de gener del 1755, segons el calendari julià (el 12 de gener segons el gregorià) per un decret de l'Emperadriu Elizaveta Petrovna (filla de Pere el Gran). Des d'aleshores el 25 de gener, el dia de Tatiana, se celebra com el Dia dels Estudiants a tot el món russoparlant. Així doncs, aquest dia s'acaben els exàmens del semestre de tardor universitari. Durant el regnat de Caterina II la universitat fou traslladada a una sèrie d'edificis neoclàssics al carrer Mokhovaia.
El 1905 una organització de tipus social democràtic fou creada a la universitat amb l'objectiu d'expulsar el tsar del poder i transformar el país en una república. El govern tsarista tancà la universitat en diverses ocasions com a resposta. El 1911 es produïren importants protestes quan les tropes del tsar entraren al campus tot detenint diversos professors. Un total de 130 científics i professors van dimitir en massa, com per exemple Nikolai Dmítrievitx Zelinski, Piotr Nikolàievitx Lébedev i Serguei Txapliguin. Milers d'estudiants foren també expulsats aquell any.
Després de la Revolució Socialista d'octubre del 1917 la universitat s'obrí a les classes populars i no només a la burgesia acabalada. El 1919 s'eliminaren les despeses de matrícula i s'habilitaren instal·lacions en les quals els estudiants més humils podien preparar llurs exàmens d'accés a la universitat. El 1940 la universitat fou reanomenada amb el nom del seu fundador: Mikhaïl Lomonóssov.

## Edifici principal

Des del 1958 les principals dependències de la universitat es troben a Vorobiovi gori, una àrea al sud-oest de Moscou. Aquest edifici fou dissenyat per l'arquitecte Lev Vladímirovitx Rúdnev. Stalin ordenà construir a Moscou set grans torres neoclàssiques i l'edifici de la Universitat de Moscou n'era el més gran de tots, tot essent l'edifici més alt d'Europa els anys 50. La torre principal té 240m i té 36 plantes, i està envoltada per quatre grans ales on hi ha facultats i instal·lacions diverses. Hom diu que posseeix més de 33 km de passadissos i 5.000 habitacions. L'estel de la cimera de la torre és força gran com per tenir-hi una petita habitació i una plataforma d'observació, i pesa 12 tones. Les façanes de l'edifici estan ornamentades amb rellotges gegants, baròmetres i termòmetres, així com per estàtues i símbols soviètics. Davant la torre hi ha unes escultures de dos estudiants, de sexe masculí i femení respectivament, que observen amb confiança el futur.

## Referències

* ↑ «2021 Academic Ranking of World Universities» (en anglès). Shanghai Ranking. [Consulta: 31 octubre 2021].
# Axis

«Axis» té aquests significats:
* Axis axis, espècie de cérvol que sol habitar a les zones boscoses de Sri Lanka, el Nepal, Bangladesh i l'Índia
* Axis (gènere), gènere de cérvols que conté diverses espècies
* Axis (os), os de la columna vertebral
Viccionari
# Dagon

Dagon o Dogon fou un déu de la fertilitat fenici d'origen mesopotàmic. El seu nom inclou l'arrel semítica per dir "gra" i se'l representa com un home amb atributs de peix (tot i que sembla que les primeres representacions no recollien aquests trets), probablement per la importància del riu i de l'aigua per a l'agricultura. A Ebla es considerà com un dels principals déus del panteó, mentre que no va tenir aquest caràcter a Ugarit, per la seva confusió parcial amb altres divinitats. Dagon era fill de les divinitats primigènies i es casà amb la deessa Shala.
No han sobreviscut moltes fonts sobre la vida o funcions quotidianes de Dagon, però sí mencions a textos de diverses cultures, incloent-hi aparicions a la Bíblia. Ha reaparegut com a criatura marina als Mites de Cthulhu.

## Referències

* ↑ H. Schmökel, Der Gott Dagan (Borna-Leipzig) 1928
* ↑ Joseph Fontenrose, "Dagon and El" Oriens 10.2
# David Costas Cordal

David Costas Cordal (Vigo, Galícia, 26 de març de 1995) és un futbolista professional gallec que juga pel Reial Oviedo com a defensa central.

## Carrera de club

Costas es va formar al planter del Celta de Vigo. El 25 d'agost de 2013, només dos mesos després d'acabar la carrera com a júnior, amb 18 anys, i sense haver jugat mai amb el Celta de Vigo B, va debutar amb el primer equip, i a La Liga entrant com a suplent per Augusto Fernández al minut 77 en una victòria per 2–1 a fora contra el Reial Betis.
El 31 d'agost de 2015, Costas va renovar el seu contracte fins al 2019, i fou immediatament cedit al RCD Mallorca. El 14 de gener de 2017 va marxar al Reial Oviedo, també cedit.
El 31 d'agost de 2017, Costas va ampliar el seu contracte fins al 2020 i fou immediatament cedit al FC Barcelona B, per un any.
El novembre de 2017 fou convocat pel primer equip del Barça, pel partit de la 13a jornada de Primera divisió espanyola de futbol 2017-18, contra el València CF a Mestalla, a causa de les diverses baixes de l'equip per aquella jornada, en especial les de Gerard Piqué, sancionat, i Javier Mascherano, lesionat. Va jugar el seu primer partit amb el primer equip del FC Barcelona el 29 de novembre, quan va substituir Gerard Piqué a començaments de la segona part, en una victòria per 5–0 a casa contra el Reial Múrcia a la Copa del Rei.
El 25 de gener de 2020, Costas va marxar cedit a la UD Almería per la resta de la temporada 2019-20. Va retornar al Celta la temporada 2020–21, però no va jugar-hi ni un minut.

### Oviedo

Costas va retornar a l'Oviedo el 12 de juliol de 2021, amb contracte per tres anys.

## Referències

* ↑ David Costas, un central de presente y futuro (David Costas, stopper for today and tomorrow); La Voz de Galicia, 28 agost 2013 (castellà)
* ↑ David Costas vivió su noche más feliz (David Costas lived his happiest night); Faro de Vigo, 28 agost 2013 (castellà)
* ↑ Charles and Nolito on target in Celta success; ESPN FC, 25 agost 2013
* ↑ David Costas, celeste hasta 2019 (David Costas, sky blue until 2019) Arxivat 2015-09-03 a Wayback Machine.; Celta de Vigo, 31 agost 2015 (castellà)
* ↑ David Costas, nuevo jugador del Real Oviedo (David Costas, new player of Real Oviedo); Real Oviedo, 14 gener 2017 (en castellà)
* ↑ Costas renueva con el Celta hasta 2020 y jugará cedido una temporada en el Barcelona B Arxivat 2017-09-02 a Wayback Machine.; Celta Vigo, 31 agost 2017 (en castellà)
* ↑ «David Costas, la gran novetat en la convocatòria del Barça». 324.cat, 25-11-2017 [Consulta: 26 novembre 2017].
* ↑ Casademont, Sergi. «FC Barcelona – Real Murcia: Noche especial para certificar los octavos (5–0)» (en castellà). FC Barcelona, 29-11-2017. [Consulta: 4 desembre 2017].
* ↑ «David Costas to play on loan for Almeria». Celta Vigo, 25-01-2020.
* ↑ «David Costas: «En el Celta nunca me dijeron: 'Te aparto por esto'»» (en castellà). La Voz de Galicia, 20-09-2021.
* ↑ «David Costas, nuevo jugador del Real Oviedo» (en castellà). Real Oviedo, 12-07-2021.

## Enllaços externs

* David Costas Cordal a BDFutbol
* David Costas Cordal, Fitxa a Soccerway
# Hypericum androsaemum

L’orval (Hypericum androsaemum), totabona o cura-ho tot, entre altres denominacions populars, és una espècie de planta fanerògama de la família de les clusiàcies (abans anomenada hipericàcies), present a bona part d'Europa i zones temperades de la resta del món. A Catalunya creix a les vorades ombrívoles i als boscos humits.

## Morfologia

L'orval és una planta herbàcia de 30 a 80 cm d'alçada. L'arrel és axonomorfa, amb tiges llenyoses eixint de la base, erectes i cilíndriques amb dues línies prominents al costat.
Les fulles són ovades i cordiformes, oposades i mig abraçadores, sèssils. Són amples, fent entre 1,5 a 6 cm d'amplada i 3 i 10 cm de llargada. Les flors són vistoses, grogues, estrellades i pentàmeres. Són hermafrodites i es troben disposades en cimes dicotòmiques. L'androceu es compon d'estams en cinc feixos.
El fruit és bacciforme, carnós i de color morat a negre quan madur.
* Fulles i brots
* Fruit de l'orval

## Ús medicinal

Les fulles es coneixien amb el nom de «fulles de bàlsam» en la fitoteràpia tradicional. Servien per a fer cataplasmes medicinals.

## Referències

* ↑ «Hypericum androsaemum». Cercaterm. TERMCAT, Centre de Terminologia.
* ↑ Jàvega, Santi «Orval (Hypericum androsaemum)». Els Cingles de Collsacabra, 43, 2000, pàg. 27-28.
* ↑ Alcover, Antoni M.; Moll, Francesc de B. «fulla». A: Diccionari català-valencià-balear. Palma: Moll, 1930-1962. ISBN 8427300255.

## Bibliografia

* Steinbach, Gunter (ed.); Kremer. Strauchgehölze (en alemany). Múnic: Mosaik Verlag, 2002 (Steinbachs Naturführer). ISBN 978-3576114784.
* Vilar Sais, Lluis; Juanola, M. «La flora vascular del Massís de les Gavarres». Scientia gerundensis, 23, 1997, pàg. 90. ISSN: 2385-4758.
# Appuasu

Appuasu va ser un rei de Cilícia. Probablement era fill i successor de Siennesis I.
És esmentat a la crònica de Babilònia en una campanya del rei Nabucodonosor II cap els anys 557 aC o 556 aC. Els babilonis van arribar a Cilícia i van creuar el Taure però no van poder derrotar a Appuasu. Els motius de l'atac són desconeguts però se suposa que podria ser degut al canvi de vassallatge d'Appuasu, que de reconèixer Nabucodonosor hauria passat a ser tributari del rei de Mèdia. Deposada la dinastia meda pels perses, Appuasu hauria intentat assolir la independència però, potser l'any el 546 aC, va haver de reconèixer Cir II el Gran que havia derrotat Cressos de Lídia. El va succeir probablement el seu suposat fill Oromedó.

## Referències

* ↑ Boardman, John (ed.). The Cambridge ancient history. Vol. 3. Part 3, Expansion of the Greek world, eighth to sixth centuries B.C.. Cambridge: Cambridge University Press, 2008, p. 434. ISBN 9780521234474.
# Trust

Un trust és una forma de concentració empresarial. La fusió de diverses empreses, els components de les quals perden totalment llur independència productiva, comercial i jurídica, tot convertint-se en socis posseïdors d'accions segons el valor de llurs empreses respectives. La direcció regula la producció, determina les condicions de venda i els preus, decideix la distribució de beneficis, etcètera.
Altres formes de concentració empresarial són el càrtel, el monopoli, el holding i la multinacional.
# Uxue

Uxue (en basc, cooficialment en castellà Ujué) és un municipi de Navarra, a la Comarca de Tafalla, dins la merindad d'Olite. Està format pels barris de Lupera, La Peña, Las Escuelas, Arriba, Abajo, Pilarraña, El Morape, Andrebucho i Buzakau. Limita amb els municipis de San Martín de Unx, Beire, Pitillas, Santakara, Murillo el Fruto, Gallipienzo, Eslava i Lerga
El nom antic de la vila és Uxue, i així apareix en la seva grafia oficial tant en el segell o encuny de l'Ajuntament com de la Parròquia fins a mitjans del segle dinou. Existeix una coneguda etimologia popular recollida pel Pare Moret i posteriorment per Arturo Campión que fa derivar el nom de la vila d'usoa (coloma en euskera). Els etimologistes no estan en general d'acord amb aquesta versió. Campión creia que el nom del poble provenia de la paraula basca huts (buit) i que havia precedit a la famosa llegenda. José María Jimeno Jurío pensava que provenia del basc euntze (prat) i Zubiaur de ''huntz (heura). Uns altres han pensat en un origen llatí del topònim, basat en puteum(pou). Patxi Salaberri Zaratiegi o Mikel Belasko el consideren en qualsevol cas un topònim d'origen dubtós.

## Demografia

Evolució demogràfica :
| 1996 | 1998 | 1999 | 2000 | 2001 | 2002 | 2003 | 2004 | 2005 | 2006 | 2007 |
| 254 | 252 | 242 | 238 | 233 | 233 | 234 | 237 | 237 | 225 | 217 |
| Fonts: Ujué i institut d'estadística de Navarra |||||||||||

## Administració

Llista d'alcaldes :
| 2007 | Mª Jesús Zoroza Ugalde |
| 2003 | Mª Jesús Zoroza Ugalde |
| 1999 | Angel Remón San Martín |
| 1995 | Angel Remón San Martín |
| 1991 | Miguel Yoldi Orte |
| 1987 | Miguel Yoldi Orte |
| 1983 | Simón Ongay Sanz |
| 1979 | Simón Ongay Sanz |

## Referències

* ↑ «Cambio de denominación de los municipios». Modificaciones en los municipios producidas desde el 01-01-2017 al 01-01-2018. INE. [Consulta: 7 febrer 2020].
# Austronomus

Austronomus és un gènere de ratpenats de la família dels molòssids. Se'n reconeixen dues espècies: el ratpenat cuallarg austral (A. australis), que té una amplíssima distribució a Austràlia, i el ratpenat cuallarg de Nova Guinea (A. kuboriensis).
Tom Iredale i Ellis Troughton en proposaren el nom genèric el 1934, però no tingué una descripció formal associada fins que Troughton n'inclogué una en la seva obra Furred Animals of Australia (1944). L'espècie tipus del gènere és Molossus australis. Les poblacions d'Australàsia també han estat relacionades amb Tadarida, un gènere de ratpenats cuallargs molt estès.

## Referències

* ↑ «Genus Austronomus Troughton, 1941» (en anglès). Govern d'Austràlia, 2018.
Espècies vivents de molòssids :
Regne: Animalia · Embrancament: Chordata · Classe: Mammalia · Infraclasse: Eutheria · Superordre: Laurasiatheria · Ordre: Chiroptera · Superfamília: Molossoidea :
Subfamília Molossinae :
Subfamilia Tomopeatinae :
# PPU

PPU té els següents significats:
* Promocions i Publicacions Universitàries, empresa editorial amb seu a Barcelona
* Peace Pledge Union, organització no governamental pacifista britànica
# Dayi

Dayi o Daiye fou un principat al sud d'Urartu, a l'est de les muntanyes Nipur (Herakul Dağ) al sud del llac Van. Aquest país podria estar a la moderna província d'Hakkari, al l'oest, i no a l'est com assenyalen algunes fonts, del llac Urmia. El 696 aC Sennàquerib feu una expedició a les muntanyes Nipur al sud-oest del llac Urmia, on els muntanyesos locals foren derrotats i les seves ciutats devastades. Des d'aquestes muntanyes els assiris es van dirigir a la ciutat d'Ukki al país de Dayi (a l'est de les muntanyes Nipur). El rei Maniyai fou posat en fuita i perseguit, i la seva ciutat destruïda.

## Referències

* ↑ John Boardman The Assyrian and Babylonian empires and other states of the Near East.
# David Gutiérrez Gutiérrez

David Gutiérrez Gutiérrez (Rábago, Herrerías, 2 d'abril de 1982) és un ciclista espanyol, professional des del 2010 al 2013.
Anteriorment, en categories amateurs, havia aconseguit nombroses victòries del circuit amateur espanyol.

## Palmarès

* 2004
** 1r a la Semana Aragonesa i vencedor d'una etapa
* 2005
** 1r a la Vuelta a Salnes
** Vencedor d'una etapa de la Volta a Castelló
** Vencedor d'una etapa de la Volta a Cantàbria
* 2006
** 1r a la Volta a Salamanca i vencedor d'una etapa
** Vencedor d'una etapa de la Volta a Tarragona
** Vencedor d'una etapa de la Volta a Lleó
* 2007
** 1r a la Volta a Zamora
** Vencedor d'una etapa de la Volta a Castelló
** Vencedor d'una etapa de la Volta a Galícia
** Vencedor d'una etapa de la Copa Ibèrica
** Vencedor d'una etapa de la Volta a Salamanca
* 2008
** Vencedor d'una etapa de la Volta a Tarragona
** Vencedor d'una etapa de la Volta a Coruña
** Vencedor d'una etapa de la Semana Aragonesa
* 2009
** 1r al Memorial Avelino Camacho
** Vencedor d'una etapa de la Volta da Ascension
** Vencedor d'una etapa del Circuito Montañés
** Vencedor d'una etapa de la Volta a Segovia
** Vencedor d'una etapa de la Volta a Zamora
** Vencedor d'una etapa de la Volta a Salamanca
* 2010
** Vencedor de la classificació de la muntanya de la Volta a Catalunya

## Enllaços externs

* Fitxa de David Gutiérrez a sitiodeciclismo.net
# Hypselobarbus kurali

Hypselobarbus kurali és una espècie de peix cipriniforme de la família dels ciprínids.

## Morfologia

Els mascles poden assolir els 35 cm de longitud total.

## Distribució geogràfica

Es troba a l'Índia.

## Referències

* ↑ Bleeker P. 1859. Conspectus systematis Cyprinorum. Natuurkd. Tijdschr. Neder. Indië v. 20. 421-441.
* ↑ BioLib (anglès)
* 1 2 FishBase (anglès)
* ↑ Menon, A.G.K., 1999. Check list - fresh water fishes of India. Rec. Zool. Surv. India, Misc. Publ., Occas. Pap. Núm. 175, 366 p.

## Bibliografia

* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Jayaram, K.C., 1999. The freshwater fishes of the Indian region. Narendra Publishing House, Delhi - 110006, Índia. 551 p.
* McAllister, D. E. A working list of fishes of the world (en anglès). Museu Nacional de Ciències Naturals, 1987.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.